Midt- og Vestjyllands Politi leder i øjeblikket efter en ung mand, der stod bag en episode på Kystvejen i Thisted søndag aften. Her oplevede en 22-årig kvinde, at en mand sneg sig ind på hende, mens hun talte i mobiltelefon ved skulpturen Thisted-pigen. Her holdt han hende fast og tog hende på brysterne. Det skriver LimfjordUpdate.dk. Kvinden har beskrevet manden som værende 15-20 år gammel, lys i huden og cirka 175 centimeter høj. Han var almindelig af bygning og havde rødt hår og fregner. Han var iført en lang grøn frakke, blå jeans og en sort cykelhjelm, og han kom trækkende med en mountainbike. Politiet opfordrer den unge mand til at melde sig selv, ligesom man gerne hører fra folk, der måtte genkende den unge mand. Man kan ringe på telefon 114. Der venter ham formentlig en sigtelse for blufærdighedskrænkelse, skriver LimfjordUpdate.dk.

Referat:
En 22-årig kvinde blev søndag aften holdt fast og taget på brysterne af en ung mand på Kystvejen i Thisted.